31 år gamle Hauger ble offisielt klar for Godset torsdag. Han kommer fra svenske Elfsborg.

- Vi er strålende fornøyd med å bringe Henning til klubben. Han har erfaring og lederegenskaper som vi trenger i midtbaneleddet, og han har kvaliteter som fotballspiller som passer godt inn i vår spillestil. Henning er en dyktig ballfordeler, har stor arbeidskapasitet og er flink til å spille andre gode. En klok spiller og en fin type, sier sportssjef Jostein Flo.

Hauer har tidligere spilt for Stabæk, Lillestrøm og Hannover.

- Jeg har alltid sett på Godset som en godt drevet klubb. De har vært i norgestoppen de siste årene og satser hardt fremover. Valget var ganske lett da henvendelsen kom, sier Hauger.

Han har vunnet to cuptitler med Elfsborg. Hauger står med 23 A-landskamper for Norge.